Heildarætlan um harðskap í parløgum og nærsambondum. Í november 2010 varð samtykt, at ein heildarætlan um harðskap skuldi gerast. Ein nevnd varð sett at arbeiða við hesum, og 8. mars 2011 varð Heildarætlan um harðskap í parløgum og nærsambondum løgd fram. Í ætlanini eru 18 ítøkilig átøk, sum millum annað snúgva seg um upplýsing, undirvísing, viðgerðartilboð o. a. Í mai 2012 varð ein samskipari settur, sum síðani tá hevur arbeitt við at seta í verk átøkini. Serliga hevur verið arbeitt við upplýsing, kunning, undirvísingartilfari o. ø. Harðskaparætlanin definerar harðskap í breiðastu merking, altso eisini sum kynsligan harðskap/ágang. Harafturat hevur landsstýrið í samgonguskjalinum samtykt, at Harðskaparætlanin skal víðkast til eisini at fevna um kynsligan ágang, og hetta verður nú arbeitt við. Síðani á vári í 2012 hevur verið arbeitt ítøkiliga við at seta í verk tey átjan átøkini í Harðskaparætlanini, og stórur dentur hevur verðið lagdur á júst upplýsing og kunning. Sig frá tiltøk hava í tveimum umførum verið kring landið, har greitt hevur verður frá arbeiðinum við heildarætlanini um harðskap í parløgum og nærsambondum. Kunningarferðin, sum Almannamálaráðið hevur skipað fyri, hevur verið væl móttikin. Fyrilestrahaldarar hava greitt frá um ymisk evni: Sálarfrøðingur um, hví og hvussu harðskapur er skaðiligur, løgfrøðingur um fráboðanar- og tagnarskylduni og SSP-politistur um sítt arbeiði. Øll í Føroyum skulu hava møguleika at kunna seg um ætlanina, sum snýr seg um harðskap í breiðastu merking. Greiði boðskapurin er, at harðskapur á ongan hátt verður góðtikin í okkara samfelagi. Arbeiðið at seta í verk átøkini í heildarætlanini, byrjaðu á sumri 2013. M. a. hevur verið arbeitt við at fyrireika viðgerðartilboð til børn, sum hava verið fyri harðskapi ella verið vitni til harðskap umframt viðgerðartilboð til teirra, sum fremja harðskap. Upplýsandi átøk hava eisini verið á skránni.